b'\n_START_ARTICLE_\nAlojz Grnjak\n_START_SECTION_\n\xc5\xbdivljenje\n_START_PARAGRAPH_\nAlojz Grnjak se je rodil 19. maja 1929 v Slamnjaku pri Ljutomeru. Zgodaj je odkril svoj talent za igranje diatoni\xc4\x8dne harmonike, s katero si je razveseljeval sicer te\xc5\xbeko \xc5\xbeivljenje. Navdih za ustvarjanje skladb je dobil med te\xc5\xbekim delom po prle\xc5\xa1kih vinogradih, uglasbil pa je tudi ve\xc4\x8d besedil prle\xc5\xa1kih pesnikov. Leta 1969 je ustanovil svoj Ansambel Alojza Grnjaka, s katerim je uspe\xc5\xa1no nastopil tudi na prvem ptujskem festivalu istega leta._NEWLINE_Svoje znanje igranja na harmoniko je prena\xc5\xa1al na mlade rodove in jih u\xc4\x8dil osnov igranja, obenem pa jim je dajal zgled kulturnega ustvarjalca. Ve\xc4\x8d kot 40 let je z diatoni\xc4\x8dno harmoniko spremljal ljubiteljske folklorne skupine iz Prlekije, KS \xc5\xbdelezne Dveri, Dru\xc5\xa1tva upokojencev Ljutomer in Kulturnega dru\xc5\xa1tva Manko Golar iz Ljutomera. Ve\xc4\x8d kot 30 let je igral pri folkorni skupini Prlek, ki sedaj deluje pod imenom Veseli Prleki._NEWLINE_Umrl je 12. novembra 2014.\n_START_SECTION_\nDelo\n_START_PARAGRAPH_\nNjegov ansambel je izvajal ve\xc4\x8d njegovih skladb. Njegova pesem \xc5\xbdeleznodverska velja za prle\xc5\xa1ko himno. To skladbo je leta 2008 podaril dru\xc5\xa1tvu K\xc3\xbcn\xc5\xa1tni Prleki za himno Republike Prlekije. Verjetno najbolj prepoznavna pa je skladba Matja\xc5\xa1ek je gujdeka kla oziroma Na kolinah, ki je ponarodela, tako kot tudi mnoge druge njegove pesmi. Leta 2010 je Alojz Grnjak za svoje delo prejel Miklo\xc5\xa1i\xc4\x8devo nagrado.'